ŽIAR NAD HRONOM. Športový areál pri Gymnáziu Milana Rúfusa čaká komplexná rekonštrukcia v hodnote takmer 300.000 eur. Pre TASR to potvrdila Lenka Štepáneková, hovorkyňa Banskobystrického samosprávneho kraja, ktorý je zriaďovateľom gymnázia.
"Hlavným cieľom projektu je celkovo zveľadiť vzhľad, zlepšiť pohybovú aktivitu žiakov gymnázia, zefektívniť tréningový proces športovcov a doplniť nové športové vyžitie pre širokú verejnosť," uviedla Štepáneková.
Areál je neudržiavaný, v zlom technickom stave a využíva sa na výučbu telesnej výchovy, dodala.
Banskobystrický samosprávny kraj počíta s odstránením časti nevyhovujúceho asfaltového ihriska, ktoré sa v areáli v súčasnosti nachádza.
"Navrhované ihrisko a atletická dráha budú slúžiť na rôzne bežecké a športové aktivity. Projekt rieši viacúčelovú bežeckú dráhu s povrchom z tartanu a doskočiskom, multifunkčné ihrisko s povrchom z umelej trávy a basketbalové ihrisko," vysvetlila Štepáneková.
Banskobystrický samosprávny kraj sa v projekte uchádza o finančnú dotáciu v rámci výzvy Fondu na podporu športu.
Krajskí poslanci na marcovom zastupiteľstve BBSK schválili spolufinancovanie projektu vo výške 148.995 eur. Prenájom pozemkov pre BBSK v pondelok 29. marca na zasadnutí mestského zastupiteľstva odobrili aj žiarski poslanci.